

Crna Gora Adresa: Bulevar revolucije br. 1

Opština Bar Bar, Crna Gora

tel: +382 30 301 403

email: opstinabar@bar.me

www.bar.me

Komisija za raspodjelu sredstava za podršku preduzetništvu

Na osnovu Odluke o donošenju Programa podrške razvoju preduzetništva u opštini Bar za period 2019. do 2022. godine (“Službeni list CG - opštinski propisi, br. 44/19), a shodno odjeljku 9 Programa podrške razvoju preduzetništva u opštini Bar za period 2019. do 2022. godine, Komisija za raspodjelu sredstava podnosi Skupštini opštine Bar

I Z V J E Š T A J

o podržanim biznis planovima, iznosu dodijeljenih sredstava, realizovanim projektima i njihovim efektima za 2019.godinu

Odlukom o budžetu Opštine Bar za 2019. godinu („Sl.list CG-opštinski propisi“, br. 46/18) opredijeljena su sredstva za Podršku preduzetništvu, u okviru organa klasifikacije 10 - Sekretarijat za privredu, ekonomska klasifikacija 418 - Subvencije, podbroj ekonomske klasifikacije 418-1-1 – Preduzetništvo, u iznosu od **100.000,00€.** U skladu sa Programom podrške razvoju preduzetništva u opštini Bar za period od 2019. do 2022. godine (u daljem tekstu: Program) ista su raspodijeljena na sledeći način:

- Za sprovođenje mjere M1 - **Promocija preduzetništva kao paradigme društvenog razvoja,** opredijeljeno je 5% od ukupnog iznosa, odnosno **5.000,00 €** i ista su bila namijenjena za osmišljavanje vizuelnog rješenja, logoa i slogana promotivne kampanje, štampanje promotivnog materijala -posteri za bilborde, roll-up, flajeri. Efekti ove mjere bili su kreiranje pozitivnog odnosa društva prema preduzetništvu, povećano interesovanje građana za bavljenje preduzetništvom, ohrabrivanje specifičnih ciljnih grupa kao što su žene i mladi, kao i uopšte afirmisanje preduzetničke kulture. Za sprovođenje ove mjere zadužen je bio Sekretarijat za privredu, a nabavka potrebnih usluga izvršena je u skladu sa Zakonom o javnim nabavkama u ukupnom iznosu od **1.433,96 €.**

- Za sprovođenje mjere M2 - **Organizovanje mentoringa i specijalističkih obuka za sticanje poslovnih znanja, vještina i kompetencija,** takođe je po Programu bilo opredijeljeno 5% od ukupnog iznosa, odnosno **5.000,00 €** i ista su shodno ugovoru o poslovnoj saradnji isplaćena Biznis start-up centru, kao referentnoj organizaciji u ovoj oblasti, na ime pružanja stručnih usluga. Ova organizacija je u dva navrata, tokom trajanja Javnog poziva, organizovala obuke za sticanje bazičnih poslovnih vještina i pisanje biznis plana, a mogućnost da besplatno pohađaju ove obuke imali su svi zainteresovani za učešće na Javnom pozivu, kao i sve kandidatkinje zainteresovane za učešće na Javnom konkursu za raspodjelu sredstava za podršku ženskom preduzetništvu koji je u isto vrijeme bio otvoren. Za korisnike opštinskih sredstava tokom perioda realizacije njihovih biznis planova Biznis start-up centar je pružao besplatne konsultantske i mentorske usluge. Efekti ove mjere sadržani su u tome što su potencijalni kandidati bili dodatno ohrabreni da se prijave na Javni poziv jer su tokom trajanja Javnog poziva imali stručnu i savjetodavnu podršku, a njihova ideja je dobila kvalitetnu razradu. Efekti podrške Biznis start-up centra bili su vidljivi i u fazi realizacije biznis planova, posebno u dijelu praćenja poslovnih poteza i osmišljavanja tržišne strategije koja je osiguravala stabilnost poslovanja korisnika opštinskih sredstava.

-Za sprovođenje mjere M3 - **Direktna finansijska podrška za preduzetnike**, opredijeljeno je90% od ukupnog iznosa, odnosno **90.000,00 €** i ista suraspodijeljena po Javnom pozivu za čije raspisivanje je bila zadužena Komisija za raspodjelu sredstava (u daljem tekstu: Komisija) formirana Rješenjem predsjednika Opštine br. 01-3353 od 11.11.2019.godine u sastavu:

mr Tanja Spičanović, potpredsjednica Opštine, predsjednica

mr Sanja Mitrović,sekretarka Sekretarijata za privredu, član

Igor Gojnić, sekretar Sekretarijata za razvoj, član

dr Ivana Tomašević,direktorica Biznis start-up centra Bar, član

Goran Đurović,predstavnik Unije poslodavaca, član

Shodno odjeljku 6 tačka 6.1 Programa, Komisija je na sjednici održanoj dana 13.11.2019. godine donijela Odluku o objavljivanju Javnog poziva za učešće u Programu podsticanja razvoja preduzetništva kroz finansijsku podršku u Opštini Bar (u daljem tekstu: Poziv). Poziv je objavljen dana 13.11.2019. godine u dnevnom listu “Dnevne novine”, na web sajtu Opštine Bar, kao i putem Lokalnog javnog emitera „Radio Bar” i bio je otvoren 45 dana od dana objavljivanja, odnosno do 27.12.2019. godine.

Nakon isteka roka za podnošenje prijava na Poziv, Komisija je na sjednici održanoj dana 30.12.2019. godine utvrdila da je pristiglo ukupno 39 prijava i da su sve podnijete u propisanom roku. Komisija je pristupila otvaranju zapečaćenih koverti i administrativnoj provjeri priložene dokumentacije u cilju utvrđivanja njene potpunosti i validnosti u pogledu ispunjavanja uslova iz Poziva. Komisija je utvrdila da jedna prijava ne može biti uzeta u razmatranje jer nije podnijeta na propisanom obrascu (Obrazac 1), što je bio uslov tražen Pozivom i propisan tačkom 6.3 Programa.

Vršeći administrativnu provjeru pristigle dokumentacije Komisija je utvrdila da dvadeset podnosilaca prijave nije dostavilo potpunu dokumentaciju, pa je Komisija sačinila njihovu listu i objavila je na sajtu Opštine Bar dana 06.01.2020.godine, uz poziv navedenim kandidatima da istu dopune najkasnije u roku od sedam dana od dana objavljivanja liste. Dopunu dokumentacije u zadatom roku nijesu izvršila tri podnosioca prijave, te iz tog razloga njihove prijave nijesu uzete u razmatranje.

Na sjednici Komisije održanoj dana 20.01.2020. godine pristupilo se bodovanju biznis planova od strane svakog člana Komisije pojedinačno. Na osnovu prosječne ocjene biznis planova Komisija je utvrdila rang listu i na osnovu nje donijela Odluku o odobravanju sredstava za podršku preduzetništva za 2019. godinu. Rang lista je sastavni dio Odluke kojom su dodijeljena sredstva za devet prvorangiranih biznis planova u ukupnom iznosu od 89.500,00€. Prema Odluci, dobitnici opštinskih sredstava na ime podrške za realizaciju biznis planova su:

|  |  |  |  |  |  |
| --- | --- | --- | --- | --- | --- |
|  | Naziv preduzetnika/ce, odnosno privrednog društva i odgovornog lica u privrednom društvu kojem su dodijeljena sredstva | Naziv biznis plana | Iznos dodijeljenih sredstava | Iznos sredstava potraživanih od Opštine Bar | Ukupan iznos sredstava potreban za realizaciju biznis plana |
|  | Pejanović Jelena | Ukusi tradicije | 11.400,00 € | 13.500,00 € | 20.150,00 € |
|  | DOO „Olivmont“,  Marija Babić | Proizvodnja eteričnih ulja | 10.800,00 € | 13.310,00 € | 19.120,00 € |
|  | DOO „Blue IT“, Jovan Jerkov | Rentoholic.com-WEB online kompletna turistička usluga za izdavanje smještaja direktno i putem posrednika | 10.800,00 € | 13.500,00 € | 32.000,00 € |
|  | DOO „Progressum-centar za edukaciju, savjetovanje i tretman“, Neda Rosić | Neuro i biofidbek - Novi sistem učenja | 7.900,00 € | 8.430,00 € | 13.622,00 € |
|  | DOO „IN-Bar“ TA „Ave tours“, Biljana Dabić | Tradicionalna agro-turistička i ponuda kreativnog turizma Bara za tri godišnja doba | 6.500,00 € | 7.400,00 € | 9.200,00 € |
|  | PZU „Dr Masoničić“, dr Gina Masoničić | Ultrazvučni pregledi za svakoga | 10.800,00 € | 13.500,00 € | 20.200,00 € |
|  | PPU „Mala bajka“, Stanka Jelenić | Razvoj kreativnosti i monitoring programa za djecu | 11.500,00 € | 13.422,00 € | 20.092,00 € |
|  | DOO „Monteblow“  Marko Dabanović | Savremeni rekviziti i prateća košarkaška oprema za trening | 10.800,00 € | 13.500,00 € | 15.125,00 € |
|  | DOO „Pletent“, Ivona Kopitović | Pletent | 9.000,00 € | 10.000,00 € | 18.500,00 € |

Odluka je objavljena dana 24.01.2020.godine na web sajtu Opštine Bar, preko Lokalnog javnog emitera „Radio Bar” i dostavljena predsjedniku Opštine, članovima Komisije, svim učesnicima na Pozivu i Sekretarijatu za privredu. U skladu sa Odlukom, sredstva su dodijeljena u svrhu subvencionisanja opravdanih troškova u iznosu ne manjem od 80% od iznosa sredstava navedenog u prijavi.

Predsjednik Opštine je dana 05.02.2020.godine zaključio ugovore sa preduzetnicima/odgovornim licima u privrednim društvima kojima je Komisija odobrila sredstva. Dinamiku realizacije podržanih biznis planova i kontrolu namjenskog korišćenja sredstava vršila je Komisija, u skladu sa Programom.

Preduzetnici/privredna društva kojima su dodijeljena sredstva podnosili su Komisiji periodične i finalne izvještaje o realizaciji biznis planova, sa finansijskim iskazima i dokazima o načinu trošenja sredstava.

Nakon isteka roka za realizaciju biznis planova i dostavljenih konačnih izvještaja korisnika sredstava u 2019.godini, kao i dopune istih, a u skladu sa članom 6 Ugovora o dodjeli sredstava za podršku preduzetništvu za 2019.godinu, Komisija je ustanovila da su sljedeći **korisnici opštinskih sredstava ista utrošili namjenski, u skladu sa odobrenim biznis planom i ugovorom:**

1. **Doo “Ukus i tradicija Pejanović”**, naziv biznis ideje - „Ukusi tradicije - Proizvodnja gastro suvenira specifičnog za turističku ponudu Bara korištenjem tradicionalih metoda proizvodnje”

Dodijeljena sredstva su utrošena za kupovinu mašina i uređaja za preradu voća (punilica za sok, protočni pasterizator), raznih vrsta ambalaže (amblaže za likere od 100 ml, amblaže za sokove od 200 ml, pakovanja za ponijeti), za troškove izrade brenda (dizajn i štampanje etiketa), za troškove dobijanja sertifikata HACCP i “Dobro iz Crne Gore”, kao i za dio troškova zarade jednog radnika, administrativne i režijske troškove.

1. **DOO “Oliv Mont”**, naziv biznis ideje – “Proizvodnja eteričnih ulja”

Dodijeljena sredstva su u cjelini utrošena za kupovinu sistema za destilaciju eteričnih ulja i sušare za ljekovito bilje.

1. **DOO “Blue IT”**, naziv biznis ideje – “Rentoholic.com – WEB Online kompletna turistička usluga za izdavanje smještaja direktno i putem posrednika”

Dodijeljena sredstva su utrošena za kupovinu opreme za rad (dron, GoPro kamera), štampanje reklamnog materijala (vizit karte, flajeri, informativni prospekti, majica, promo pultovi), kreiranje marketinške kampanje i reklamiranje (sponzorisane objave na društvenim mrežama Facebook, Instagram, Youtube, Google sa pratećim alatima, kao i oglašavanje na radio i TV stanicama, u štampanim i online medijima), za troškove terenskog rada (dnevnice i amortizacija sopstvenog vozila) kao i za troškove zarada zaposlenih.

1. **Centar za edukaciju, savjetovanje i tretman „ProgressUm“**, naziv biznis ideje - “Neuro i biofidbek - Novi sistem učenja”

Dodijeljena sredstva su u cjelini utrošena za kupovinu uređaja za neurofeedback tretman.

1. **JZU “Dr. Masoničić”**, naziv biznis ideje- “Ultrazvučni pregledi za svakoga”

Dodijeljena sredstva su u cjelini utrošena za kupovinu mobilnog ultrazvučnog aparata.

1. **PPU “Mala bajka”**, naziv biznis ideje –“Razvoj kreativnosti i monitoring programa za djecu”

Dodijeljena sredstva su utrošena za kupovinu didaktičke opreme i inventara, troškove adaptacije radnog prostora i troškove bruto zarada zaposlenih.

1. **DOO “Monte Glow”**, naziv biznis ideje – “Savremeni rekviziti i prateća košarkaška oprema za trening”

Dodijeljena sredstva su u cjelini utrošena za kupovinu Tripl3 Shot SL mašine za dodavanje lopti.

**Iz razloga koje je Komisija cijenila opravdanim, sa dvije korisnice opštinskih sredstava sklopljen je anex ugovora kojim se rok za realizaciju njihovih biznis planova produžava do kraja 2021.godine. U pitanju su:**

1. **DOO “In Bar”,** naziv biznis ideje – “Tradicionalna agro-turistička i ponuda kreativnog turizma Bara za tri godišnja doba”

Zbog aktuelne epidemiološke situacije izazvane pandemijom Covid 19, ova korisnica sredstava nije mogla na adekvatan način i u potpunosti realizovati svoj biznis plan, budući da se isti u velikoj mjeri oslanja na turizam i da uključuje snimanje promotivnih filmova na agro turama koje nije bilo moguće organizovati, kao i aktivnu kampanju na Google Ads.

1. **DOO “Pletent”**, naziv biznis ideje “Pletent - Mašina za pletenje shima saiki 122 ff sa softverom”

DOO “Pletent” dostavilo je kopiju izvoda iz banke kao dokaz da su cjelokupna sredstva dodijeljena od strane Opštine Bar neutrošena, te da se nalaze na računu korisnika.

Izvještaji o realizaciji ovih biznis planova će biti dostavljeni nakon njegovog okončanja, odnosno u sklopu izvještaja o raspodjeli budžetskih sredstava za 2020.godinu.

**Efekti podržanih projekata ogledaju se u ostvarivanju društveno-ekonomske koristi i pozitivnog uticaja na lokalnu zajednicu.**

Realizacija biznis plana “Ukus i tradicija” doprinijela je afirmaciji tradicionalnih načina prerađivačke proizvodnje lokalno dostupnih sirovina i upotpunjavanju etno-turističke ponude. Imajući u vidu da su glavni proizvodi sok od ruže, šipka, zove, nane, a da je u planu još i proizvodnja sokova od kupine, dunje, kao i likera od kupina i šipka, ovaj biznis ukazao je na potencijale prirodnih resursa crmničkog kraja i mogućnost njihove potpunije valorizacije u privredne i turističke svrhe. Kroz ovaj biznis razvijen je autentičan gastro suvenir koji promoviše destinaciju i lokalni ambijent. Dodatnu vrijednost ovom biznisu daje to što je njegov pokretač i nosilac mlada žena, koja je do momenta njegovog započinjanja bila nezaposlena. Realizacijom ove biznis ideje ona je riješila svoj radni status kao samozaposlena. Njena odluka da svoj život i rad veže za selo, primjer je i ohrabrenje za sve mlade ljude da prepoznaju brojne prednosti ruralnih sredina, da tu osnivaju ne samo svoja domaćinstva, već i svoj biznis. Dalji efekti ovog biznisa očitovaće se plasmanom proizvoda na šire tržište, prvenstveno ulaskom u trgovinske lance, prodavnice zdrave hrane i suvenirnice, čime se očekuje otvaranje još radnih mjesta i povećanje proizvodnje u mjeri koja neće dovesti u pitanje njenu tradicionalnu autentičnost.

Biznis ideja mlade preduzetnice Marije Babić bazirana na proizvodnji eteričnih ulja od lovora, kao lokalno dostupne i veoma rasprostranjene mediteranske biljke, nadovezala se na već razvijen porodični biznis bavljenja maslinarstvom i izrade ekoloških sapuna po tradicionalnoj recepturi. Rezultat ovog biznis plana je novi agro-turistički proizvod na domaćem tržištu koji je u potpunosti proizveden u Baru, a koji se već nalazi u ponudi lokalnih turističkih agencija. Eterična ulja, koja su neophodna komponenta mnogih kozmetičkih i medicinskih proizvoda, a koja su se ranije dobavljala isključivo iz inostranstva, sada se proizvode u Baru. Njihovom upotrebom i dodavanjem u sapune od maslinovog ulja, obogaćeni su već postojeći proizvodi i unaprijeđen njihov kvalitet. Istovremeno,proširen je asortiman proizvoda ovog privrednog društva koji su namijenjeni svakodnevnoj upotrebi u domaćinstvu, a ujedno predstavljaju i unikatan ekološki suvenir. Realizacijom ove biznis ideje ukazano je na mogućnosti veće iskorištenosti ljekovitog bilja sa područja Bara i okoline, kao i na mogućnosti uzgoja ljekovitog bilja za koje je zaleđe Bara idealno područje. Povezivanjem ovog porodičnog biznisa sa turizmom, posredstvom lokalnih turističkih agencija, obogaćena je turistička ponuda i kreiran novi paket aranžman u sklopu kojeg će turisti, pored postojeće mogućnost da dožive ambijent crnogorskog sela i isprobaju domaću hranu, moći da vide i proces proizvodnje eteričnog ulja od lovora, a dijelom i aktivno učestvuju u njemu. Nakon konsolidacije tržišta i prevazilaženja poremećaja koji su izazvani pandemijom,ovaj biznis omogućiće zapošljavanje jednog stalno zaposlenog radnika u procesu proizvodnje gotovih proizvoda (hemijski tehničar), kao i još jednog radnika koji bi bio angažovan na određeno vrijeme, u periodu od novembra do maja tokom sezone branja lovora i drugog bilja i koji bi radio u proizvodnji - na destilatoru i sušari.

Ideja kompanije “Blue IT” fokusirana je na unapređenje sveobuhvatne promocije lokalnih turističkih kapaciteta, od smještajnih, preko ugostiteljskih do prirodnih i povezivanju lokalne ponude sa turistima širom svijeta. Kroz ovaj biznis omogućena je besplatna registracija smještaja za sva fizička ili pravna lica koja su registrovala i kategorizovala smještaj u skladu sa Zakonom o turizmu. Poseban akcenat je stavljen na eliminisanje nelojalne konkurencije i onih koji posluju u sivoj zoni, odnosno njihovo prepoznavanje i povezivanje sa nadležnim službama koje im mogu pružiti savjetodavne usluge u postupku registracije i upoznati ih sa svim benefitima koji iz toga proizilaze. U tome je sadržana društvena odgovornost i opravdanost ove ideje. Platforma koja je kreirana kroz ovaj biznis nudi kompletnu profesionalnu turističku uslugu za njene korisnike, uz prezentacije edukativno-reklamnog karaktera i simplifikovane forme za nedovoljno informatički upućene. Uz to, kreiran je i pristup putem call centra, kao jednostavnija opcija za starije korisnike koji preferiraju taj vid komunikacije. Iako je period epidemije u značajnoj mjeri usporio realizaciju ovog biznisa, rad na tehničkom usavršavanju platforme i nabavka potrebne opreme za rad, sigurno će se u narednom periodu pokazati kao isplative i korisne investicije. Ono što je bilo moguće realizovati u dijelu promotivnih aktivnosti jeste organizovanje velikog broja promocija turističke ponude Bara u okviru Crne Gore što je rezultiralo povećanim interesovanjem turista i sklapanjem novih poslovnih partnerstava. Pored sajta rentoholic.com ovo privredno društvo pokrenulo je i sajt antivari.me sa posebnim naglaskom na zanimljivosti i kulturno-istorijske specifičnosti Bara, gdje se kroz fotografije i različite video materijale, koji bilježe visok rang gledanosti na Youtubu, čak preko 40.000 pregleda, prikazuju lokaliteti koji nijesu u velikoj mjeri poznati niti dovoljno popularizovani. Tokom realizacije ove biznis ideje zaposlena su bila dva lica sa evidencije nezaposlenih ZZZCG - Biro rada Bar, koja su prošla jednomjesečnu obuku i stekla kompetencije važne za ovu vrstu posla, a zbog smanjenog obima posla sada je samo jedan zaposleni.

Efekat opštinske podrške Centru za edukaciju, savjetovanje i tretman „ProgressUm“, kao ustanovi koja pruža logopedske i defektološke tretmane, jeste uvođenje terapije Neurofeedback uređajem u redovan rad Centra. Zahvaljujući kupovini aparata za neurofeedback stvorena je mogućnost za sve korisnike koji su do sada ovu uslugu dobijali samo u Podgorici, Nikišiću ili čak van granica naše države, da po prvi put ovaj specijalizovani tretman dobiju u Baru. Putem neurofeedback metode omogućava se dodatna suportivna mogućnost rehabilitacije osoba s neurorazvojnim poremećajima, ali i drugim poremećajima i stanjima kao što su autizam, specifične teškoće učenja, moždani udar, traumatske povrede glave, kognitivne teškoće nastale starenjem, depresija, anksioznost, opsesivno-kompulzivni poremećaj i sl., i to kroz direktno izmjenjivanje električne aktivnosti u mozgu. Centar pruža usluge djeci i odraslima iz Bara, Ulcinja, Petrovca i Budve, a kako je za ovu vrstu tretmana neophodan kontinuitet u radu, u toku turističke sezone uključeni su i turisti koji borave na našem primorju i koji na taj način održavaju kontinuitet svoje terapije. Efekti ovog biznisa,dakle, imaju višestruko pozitivne implikacije, kako po lokalno stanovništvo, tako i po turiste, ali i po sam biznis koji zapošljava tri stručna lica.

Glavna svrha podrške JZU “Dr. Masoničić” u kupovini portabilnog ultrazvučnog aparata jeste nastojanje da se ultrazvučni pregledi učine dostupnim građanima opštine Bar koji iz različitih razloga nijesu u mogućnosti da takav pregled obave u ambulanti (starije osobe iz udaljenih seoskih područja, osobe sa invaliditetom, srčani bolesnici kojima je ograničeno kretanje i sl.). Nakon nabavke prenosivog ultrazvučnog aparata, ova specijalistička ordinacija interne medicine organizovala je besplatne ultrazvučne preglede za lica sa invaliditetom i članove njihovih porodica u Ostrosu i Virpazaru. Na ovaj način Opština je dala doprinos unapređenju kvaliteta zdravstvene zaštite građana i podržala akciju preventivnih pregleda u okviru kućnih posjeta. Pored 5 stalno zaposlenih u JZU „Dr. Masoničić“ realizacijom ove biznis ideje omogućeno je zapošljavanje još dva lica, od čega jedno lice sa invaliditetom, koje se bavi administrativno-tehničkim poslovima vezanim za službu ultrazvučne dijagnostike.

Efekat podrške biznis ideji “Mala bajka” je dobijanje novog kreativno-razvojnog prostora za vrtićki boravak djece u našem gradu. Tako je, zahvaljujući opštinskoj podršci, ovaj vrtić sa lokacije na kojoj je funkcionisao više od 15 godina preseljen na lokaciju koja je u velikoj mjeri pogodnija za boravak i brigu o djecu, koja pruža više prostora za igru, naročito na otvorenom. Opremanje prostora savremenim didaktičkim sredstvima i uvođenje novih sadržaja, uz kontinuirano stručno usavršavanje zaposlenog kadra, izraz je pojačane brige o najmlađim članovima naše populacije, što svakako doprinosi razvoju društvene zajednice. Vrtić koji je prepoznat u Baru kao sigurno i podsticajno okruženje i koji je, vođen pedagoškim umijećem vaspitačice Stanke Jelenić, iznjedrio brojne generacije zadovoljne i uspješne djece koja se sa radošću sjećaju svojih vrtićkih dana, sada funkcioniše u većem i uređenijem prostoru, čime je ostvaren uspješan spoj pedagoške i funkcionalne organizacije. Interesovanje roditelja i djece za ovaj vrtić je povećano, tako da broj upisane djece,koji je u skladu sa propisanim normativima, predstavlja faktor stabilnost poslovanja ovog biznisa, naročito u aktuelnim epidemiološkim okolonostima. Uprkos ograničenjima u radu tokom pandemije, na bazi realizacije ove biznis ideje, pored očuvanja postojećih radnih mjesta, zaposleno je još jedno lice.

Podrškom za kupovinu Tripl3 Shot SL košarkaške mašine Opština je dala još jedan doprinos pozicioniranju Bara na mapi gradova u kojima se sportska kultura baštini na svim nivoima, od rekreativnog do profesionalnog. Podrškom ovoj biznis ideji Opština je prepoznala angažman mladih preduzetnika koji su zakupom zapuštenih i nefunkcionalnih školskih terena i ulaganjem sopstvenih sredstva u njihovu adaptaciju i opremanje modernom košarkaškom opremom, ovom dijelu grada dali novi pečat i pretvorili ga u atraktivnu zonu za sport i rekreaciju, omiljenu kod svih generacija. Kupovinom ove sportske opreme stvorene su pretpostavke za napredniji razvoj sportskog turizma, posebno u dijelu usavršavanja košarkaških vještina mladjih kategorija, organizovanja košarkaških kampova, privlačenja sportskih klubova na pripremno-trenažni proces sl. Ulaganjem u modernu sportsku opremu ovo privredno društvo osigurava održivost svog poslovanja i doprinosi promociji sporta kao nosioca modernizovanog obrazovanja.

**Predsjednica Komisije**

**mr Tanja Spičanović**